钦定古今图书集成/明伦汇编/官常典/第247卷 > 申时行
## 钦定古今图书集成/明伦汇编/官常典/第247卷 > 申时行

按《明外史》本传：“时行，字汝默，长洲人。嘉靖四十一年
进士第一，授修撰，历谕德，充经筵讲官，纂《世穆两朝
实录》，进左庶子，掌翰林院事。万历五年，由礼部右侍
郎改吏部。时行以文字受知张居正，蕴藉不立崖异，
居正安之。六年三月，居正将归葬父，请广阁臣，遂以
左侍郎兼东阁大学士，入预机务。已，进礼部尚书兼”
文渊阁。以辽东大捷，加太子太保。元子生加少保兼
太子太保、户部尚书。武英殿奉命覆视大峪山陵，进
少傅兼太子太傅、吏部尚书、建极殿。张居正揽权久，
操群下如束湿，异己者率逐去之，旧德夙望，不与为
诡随，亦多摈不用。及居正卒，张四维、时行相继柄政，
务为宽大。以次收召老成，布列庶位，朝论多称然。当
是时，内阁权积重，六卿大抵徇阁臣指，诸大臣由四
维、时行起，乐其宽，多与相厚善。四维寻以忧归，时行
为首辅。余有丁许国、王锡爵、王家屏先后同居政府，
无嫌猜。而言路为居正所遏，至是方发舒。以居正素
昵时行，不能无讽刺。时行外示博大，能容人心，故弗
善也。帝虽乐言者，讦居正短，而颇恶人论时事。言事
者间谪官，众以此望时行，口语相诋諆。诸大臣又皆
右时行，拄言者口，言者益愤。时行以此损物望。十二
年三月，御史张文熙尝言前阁臣专恣者四事，请帝
永禁革之。时行疏争曰：“文熙谓部院百执事，不当置
考成簿，送阁察考。吏、兵二部除授不当一一取裁。督、
抚、巡按行事不当，密揭请教。阁中票拟，当使同官知夫阁臣不职当罢黜，若并其执掌尽削之，是因噎废
食也。”至票拟，无不与同官议者。帝深以为然，绌文熙
议不用。初，吴中行、赵用贤、沈思孝等以论居正夺情
受杖，海内清名之士，翕然归心。而李植、江东之攻居
正、冯保有彊直声，言者遂多诋讦居正前事。御史丁
此吕言侍郎高启愚以试题劝进居正。帝手疏示时
行。时行曰：“此吕以暧昧陷人大辟，恐谗言接踵至，非
清明之朝所宜有。”尚书杨巍因请出此吕于外。帝从
巍言。而给事御史王士性、李植等交章劾巍阿时行
意，蔽塞言路。帝寻亦悔之，命罢启愚，留此吕。时行、巍
求去，有丁国言：“大臣国体所系。今以群言留此吕，恐
无以安”时行、巍心。国尤不胜愤，专疏求去，语侵中行、
思孝等，谓为党魁。副都御史石星、侍郎陆光祖亦言
小臣不可徇，大臣不可弃。帝乃听巍出此吕于外，慰
留时行、国。而中行、思孝又以国言求去。言路群起攻
国、时行请量罚言者，言者益心憾。既而植东之以大
峪山寿宫事撼时行，不胜，贬去。阁臣与言路日相水
火矣。时行性宽平，御史魏允贞、郎中李三才以科场
事论及时行子用懋，贬官。给事中邹元标劾罢时行
姻徐学谟，时行假他疏逐之去。已而占物情，稍稍擢
三人官，三人得毋废，世以此称时行长者。时行欲收
人心，罢居正时所行《考成法》，一切为简易，亦数有献
纳。录建言诸臣《罢内操》，时行有力焉。尝因灾异，力言
催科急迫，征派加增，刑狱繁多，用度侈靡之害。又尝
请止抚按官助工赃罚银，请减织造数，趣发诸司章
奏。缘尚宝卿徐贞明议，请开畿内水田。用邓子龙、刘
𬘩平陇川，荐郑洛为经略。趣顺义王东归。寝叶梦熊
奏，以弭杨应龙之变。然是时天下承平，上下恬熙，法
纪渐不振。时行务承帝指，不能大有建立。帝每遇讲
期，多传免，时行请虽免讲仍进讲章，自后为故事。讲
筵遂永罢。评事雒于仁进《酒》《色》《财》《气》四箴，帝大怒，召
时行等条分析之，将重谴。时行请毋下其章，而讽于
仁自引去，于仁赖以免。然章奏留中自此始。十四年
正月，光宗年五岁，而郑贵妃有宠，生皇三子常洵，颇
萌夺嫡意。时行率同列再请建储，不听。廷臣以贵妃
故，多指斥宫闱，触帝怒，被严谴。帝尝诏求直言，郎官
刘复初、李懋桧等显侵贵妃，时行请帝下诏令诸曹
建言，止及所司职掌，听其长，择而献之，不得专达。帝
甚悦。众多咎时行者，时行连请建储。十八年，帝召皇
太子、皇三子，令时行入见毓德宫。时行拜贺，请亟定
大计。寻屡疏请册立，豫教贵妃弟国泰亦疏请。帝犹
豫久之，下诏曰：“朕不喜激聒。近诸臣章奏概留中，恶
其离间朕父子。若明岁廷臣不复渎扰，当以后年册
立。否则俟皇长子十五岁举行。”时行因戒廷臣毋激
扰。明年八月，工部主事张有德请具册立仪注。帝怒，
命展期一年，而内阁中亦有疏入。时行方在告，次辅
国首列时行名。时行密上封事，言：“臣方在告，初不预
知。册立之事。圣意已定，有德不谙大计，惟宸断亲裁，
勿因小臣妨大典。”于是给事中罗大纮劾时行，谓阳
附群臣之议以请立，而阴缓其事，以内交中书。黄正
宾复论时行排陷同“官，巧避首事”之罪，二人皆被黜
责。御史邹德泳疏复上，时行力求罢，诏驰驿归。归三
年，光宗始出阁讲学。十年，始立为皇太子。时行驰表
贺帝，手诏优荅之。四十二年，时行年八十。帝遣行人
存问，诏书到门而卒。先以云南岳、凤平，加少师兼太
子太师、中极殿大学士，诏赠太师，谥文定。